郊祀慶成詩  其二
作者：王珪
朝代：宋

paragraphs: 有宋乘炎運，于今邁百年。
祖功雖不易，子聖自能傳。
寶曆迎長至，神丘放大圜。
靈宫千福降，清廟一誠專。
翠仗鉤陳下，青城斗極邊。
側班回衆弁，虛次待高煙。
晦霧初宵斷，晴雲未曉鮮。
天形何磊落，帝步亦周旋。
麗澤沾魚鳥，休歌被筦絃。
歡聲兼嶽動，和氣與春連。
在昔開鴻業，斯民入化甄。
監危常栗栗，受祉更乾乾。
此日膺神筴，孤臣老禁筵。
願將成命頌，獨奏邇英前。